Aquel cuya era la bestia, puede luego responder ante el Alcalle, si quisier, que es suo nada, e sua criada, o otra raçon con derecho , qual quisier: e si por ventura dijier que de aquella bestia dara otor, si nombrare que a otor de aquende de Duero, devel' el Alcalle de dar plaço de nueve dias a quel traia ; e sil' dijier que a allende de Duero , devel dar treinta dias de plaço a quel traia alli, do el Alcalle mandare ; e si fiador non dier, non es otor derecho, nin deve ser rescivido ; e el vencido deve pechar las engueras, e los menoscavos a la otra parte.